答同舍游凝祥池
作者：彭汝礪
朝代：宋

paragraphs: 仙宮神靈之所宅，樓閣倚天一千尺。
先生好游猶挾冊，藜莧不慚吾鼎食。
凝祥池頭三月春，腰金騎狨多貴人。
天邊五岳烟霞闊，海上三山雨露新。
蛺蝶能飛燕能舞，鳳凰在雲鴻在渚。
仙人驂鸞入雲霧，寂寂不聞青鳥語。
洞天落日晚沉沉，漁舟縹緲桃源深。
紅玉坐看花著子，青雲行見葉成陰。
疾雷怒飛風雨急，瘦馬不行歸旆濕。
投閒一日須一來，歲時變化猶呼吸。